ლარნაკის მარილიანი ტბა

ლარნაკის მარილიანი ტბა (, ) — წარმოადგენს ოთხი სხვადასხვა ზომის მარილიანი ტბის (რომელთაგან 3 ურთიერთდაკავშირებულია) რთულ ქსელს ქალაქ ლარნაკის დასავლეთით. მათგან უდიდესია ალიკის ტბა, რომელსაც მოჰყვება ორფანის, სოროსისა და სპირონის ტბები. ისინი ქმნიან კვიპროსის სიდიდით მეორე მარილიან ტბას ლიმასოლის მარილიანი ტბის შემდეგ. ტბების საერთო ზედაპირის ფართობი 2,2 კვ.კმ-ს შეადგენს. ვინაიდან ტბა ლარნაკის საერთაშორისო აეროპორტისკენ მიმავალი გზის პირას მდებარეობს, იგი ამ მხარის ერთ-ერთი ყველაზე გამორჩეული ღირსშესანიშნაობაა. იგი მიიჩნევა კვიპროსის ერთ-ერთ უმნიშვნელოვანეს ჭარბტენიან ტერიტორიად და გამოცხადებულია რამსარის კონვენციის ძეგლად, Natura 2000-ის ზონად, ბარსელონის კონვენციით გათვალისწინებულ სპეციალურად დაცულ ტერიტორიად და ფრინველთა მნიშვნელოვან არეალად.Iezekiel S., Makris C., Antoniou A. (2004) Important Bird Areas of European Union Importance in Cyprus. Birdlife Cyprus, Lefkosia 2004. ტბა გარშემორტყმულია ჰალოფიტური (მარილიანი ნიადაგის მოყვარული) ბუჩქნარით, ხოლო მის ნაპირზე მდებარეობს ჰალა სულთან თექეს მეჩეთი — ოსმალეთის იმპერიის ერთ-ერთი უწმინდესი სალოცავი. აქ განთავსებულია უმ ჰარამის, მუჰამედის „გამზრდელის“, საფლავი.

თავისი თვალწარმტაცი სილამაზის გარდა, ტბა 85 სახეობის წყლის ფრინველის თავშესაფარია, რომელთა საერთო პოპულაცია, სავარაუდოდ, 20 000-დან 38 000-მდე მერყეობს. იგი კვიპროსის ერთ-ერთი მნიშვნელოვანი მიგრაციული დერეფანია. სახეობებს შორის არის 2 000–12 000 ფლამინგო (Phoenicopterus roseus), რომლებიც აქ ზამთრის თვეებს ატარებენ და არტემიით (Artemia salina) — მარილიან წყალში მცხოვრები კიბოსნაირებით იკვებებიან. სხვა მნიშვნელოვანი ფრინველის სახეობებია: რუხი წერო, ტბის თოლია, ოჩოფეხა, თვალჭყეტია, Charadrius alexandrinus,  Hoplopterus spinosus, Oenanthe cypriaca და Sylvia melanothorax.

ორნითოლოგთა ჯგუფები იკრიბებიან, რათა დააკვირდნენ ტბის ცენტრში თავმოყრილ ვარდისფერ ფლამინგოებს, ისევე როგორც სხვა მნიშვნელოვან გადამფრენ ფრინველებს. მინისტრთა საბჭოს 1997 წლის გადაწყვეტილებით, ლარნაკას მარილიანი ტბის კომპლექსი დაცულ ტერიტორიად გამოცხადდა. ბოლო მონაცემები მიუთითებს, რომ ადრინდელი მოსაზრებისგან განსხვავებით, ვარდისფერი ფლამინგო (Phoenicopterus roseus) ამ ჭარბტენიან ტერიტორიაზე არა მხოლოდ ჩერდება, არამედ მრავლდება კიდეც.

სქოლიო

კატეგორია:კვიპროსის ტბები
კატეგორია:რამსარის ძეგლები კვიპროსში